बोले- 9 बरसों में 70% की कमी आई; जल्दी ही पूरे देश से खत्म कर देंगे
Union Home Minister Amit Shah Haryana Visit Latest News, Photos Update - केंद्रीय गृह मंत्री अमित शाह हरियाणा के करनाल पहुंच गए हैं। मुख्यमंत्री मनोहर लाल और गृह मंत्री अनिल विज ने केंद्रीय गृह मंत्री का स्वागत किया
केंद्रीय गृह मंत्री अमित शाह हरियाणा के करनाल पहुंच गए हैं। मुख्यमंत्री मनोहर लाल और गृह मंत्री अनिल विज ने केंद्रीय गृह मंत्री का स्वागत किया। इस दौरान भाजपा प्रदेश अध्यक्ष ओपी धनखड़ भी मौजूद रहे। इसके बाद वह यहां से मधुबन पहुंचे, जहां उन्होंने परेड का निरीक्षण कर सलामी ली। इसके बाद हरियाणा पुलिस को राष्ट्रपति निशान सौंपा।
इस दौरान उन्होंने कहा कि वामपंथी आतंकवाद पर बड़ा बोलते हुए कि पिछले 8-9 बरसों के दौरान वामपंथी उग्रवाद 96 से 46 जिलों तक सिमट गया है, देश में वामपंथी उग्रवाद में 70 प्रतिशत से अधिक की कमी आई है। शीघ्र ही इस उग्रवाद को पूरी तरह समाप्त कर दिया जाएगा। उन्होंने पुलवामा के शहीदों को श्रद्धांजलि देते हुए कहा कि जम्मू कश्मीर में आतंकवाद पर बहुत हद तक काबू पा लिया गया है।
पूर्वोत्तर के राज्यों में दिशा भटक चुके कई युवाओं का हमने आत्मसमर्पण करवाया है और उन्हें मुख्यधारा में लेकर आए हैं। पूर्वोत्तर के राज्यों में सरकार ने विकास और विश्वास का माहौल बनाया है।
उन्होंने हरियाणा पुलिस को राष्ट्रपति कलर देते हुए कहा कि पूरे देश में हरियाणा पुलिस को धाकड़ पुलिस की संज्ञा दी जाती है। उन्होंने हरियाणा पुलिस के शहीदों को नमन करते हुए कहा कि उनकी शहादत को कभी भुलाया नहीं जा सकेगा। केंद्रीय मंत्री ने कहा कि कोरोना जैसे संकट काल में हरियाणा पुलिस की भूमिका अहम रही है। जब जब भारत की सुरक्षा का इतिहास लिखा जाएगा तब तक पुलवामा के शहीदों को देश याद करेगा। शाह ने कहा कि पूरे देश में कानून व्यवस्था और अंतरराज्यीय गैंग खत्म करने में हरियाणा पुलिस अतुलनीय काम रहा है।
29 साइबर थाने होना गौरव की बात
केंद्रीय मंत्री अमित शाह ने कहा कि हरियाणा में 29 साईबर थाने और सैकड़ों साइबर डेस्क स्थापित हैं, यह किसी भी राज्य के लिए गौरवशाली बात है। उन्होंने कहा कि CCTNS और IOCJS दोनों विषयों में पूरे देश में हरियाणा पुलिस को सम्मान मिल चुका है। उन्होंने बताया कि डायल 112 की सेवा का समय 8.22 मिनट करना अच्छी बात है इस कारण से ही देश में दूसरे स्थान पर हरियाणा है।
हरियाणा पुलिस को 54 साल बाद राष्ट्रपति निशान
केंद्रीय मंत्री अमित शाह ने परेड की सलामी लेने के बाद हरियाणा पुलिस को 54 साल बाद राष्ट्रपति निशान से से अलंकृत किया। इसके उपरांत केंद्रीय मंत्री अमित शाह दोपहर बाद 1:30 बजे जीटी रोड पर मधुबन के नजदीक गाला रेस्तरां डिवेंचर में आयोजित कार्यक्रम में पार्टी कार्यकर्ताओं को संबोधित करेंगे।
सहकारिता विभाग की 6 सौगातें मिलीं
हरियाणा के सहकारिता विभाग को 6 सौगातें मिली। सहकारिता विभाग के कार्यक्रम में मुख्यमंत्री मनोहर लाल ने केंद्रीय गृह एवं सहकारिता मंत्री अमित शाह का धन्यवाद किया। उन्होंने कहा कि प्रदेश को आज सहकारिता विभाग की 6 सौगातें मिली हैं। इनमें पानीपत शुगर मिल में एथनाल प्लांट, एग्रो मॉल, सांझी डेयरी जैसे प्रोजेक्ट हरियाणा को मिले हैं। पिछले 2 वर्षों में हैफेड का एक्सपोर्ट बढ़ा है, देश में हरियाणा 5वें नंबर पर पहुंच गया है। उन्होंने कहा कि यहां के बासमती की विदेश में अलग पहचान मिली है। प्रदेश को आगे ले जाने में हमेशा केंद्र सरकार का सहयोग मिला है।
हैफेड को सौंप चुकी है एग्रो मॉल
हरियाणा सरकार द्वारा एग्रो मॉल को हैफेड को सौंप दिया गया है और अब यह एग्रो मॉल हरियाणा सहकारिता एक्सपोर्ट हाउस के नाम से जाना जाएगा। इस एक्सपोर्ट हाउस की विधिवत शुरुआत के बाद चावल कारोबार व अन्य प्रकार के खाद्यान्न के निर्यात से जुड़े कार्यालय व प्रतिष्ठान संचालित हो जाएंगे।
उद्घाटन व शिलान्यास
केंद्रीय मंत्री अमित शाह विभिन्न परियोजनाओं का उद्घाटन करेंगे। इन में सांझी डेयरी का उद्घाटन, एथेनॉल संयंत्र चीनी मिल पानीपत का शिलान्यास, दुग्ध संयंत्र रेवाड़ी का शिलान्यास, इंटरनेट रेडियो-सहकारिता वाणी ऐप का शुभारंभ तथा सहकारिता समितियों के लिए एनसीडीसी हरियाणा द्वारा 10 हजार करोड़ का स्वीकृति पत्र भेंट किया जाएगा।
सुरक्षा व्यवस्था के पुख्ता इंतजाम
केंद्रीय मंत्री के आगमन को लेकर हरियाणा पुलिस ने सुरक्षा व्यवस्था के पुख्ता इंतजाम किए हैं। मधुबन अकादमी से लेकर करनाल एग्रो मॉल तक पुलिस जवान तैनात किए गए। साथ ही पुलिस अधिकारियों की ड्यूटियां भी अलग अलग लगाई गई हैं। इससे पहले खुद मुख्यमंत्री मनोहर लाल ने करनाल की एग्रो मॉल की व्यवस्थाओं का जायजा लिया।
गोहाना रैली में नहीं पहुंच पाए थे अमित शाह
बीते दिनों अमित शाह की एक रैली गोहाना में भी थी, लेकिन खराब मौसम के चलते अमित शाह रैली में नहीं पहुंच पाए थे। इस दौरान उन्होंने मोबाइल फोन से ही रैली में अपना संबोधन दिया था। इसके कुछ दिन बाद ही अमित शाह करनाल के तीन कार्यक्रमों में हिस्सा लेने के लिए पहुंच रहे है, ऐसे में भाजपा कार्यकर्ताओं का उत्साह भी चरम पर है।